GA Iris Oifigiúill an Aontais Eorpaigh C 239/12

Ráiteas ar chúiseanna na Comhairle: Seasamh (AE) Uimh. 10/2015 ón gComhairle ar an gcéad léamh d'fhonn Rialachán ó Pharlaimint na hEorpa agus ón gComhairle a ghlacadh, lena leasaítear Rialachán (CE) Uimh. 515/97 ón gComhairle maidir le cúnamh frithpháirteach idir údaráis riaracháin na mBallstát agus maidir le comhar idir údaráis riaracháin na mBallstát agus an Coimisiún chun cur i bhfeidhm ceart an dlí a bhaineann le hábhair custaim agus talmhaíochta a áirithiú

(2015/C 239/02)

I. RÉAMHRÁ

1. An 26 Samhain 2013, chuir an Coimisiún an togra thuasluaite faoi bhráid na Comhairle, ar togra é atá bunaithe ar Airteagal 33 agus ar Airteagal 325 den Chonradh ar Fheidhmiú an Aontais Eorpaigh, agus arb é is aidhm leis feidhmiú an chórais fhrith-chalaoise i réimse an chustaim a fheabhsú.

2. Thug an Chúirt Iniúchóirí a tuairim uaithi an 18 Márta 2014.

3. An 15 Aibreán 2014, ghlac Parlaimint na hEorpa a seasamh ar an gcéad léamh (1).

4. Scrúdaigh an Mheitheal um an Aontas Custaim an togra ag cruinnithe éagsúla le linn Uachtaránacht na hIodáile agus Uachtaránacht na Gréige, agus ag an gcruinniú a bhí aici an 9 Meán Fómhair 2014, thángthas ar chomhaontú, a bheag nó a mhór, maidir leis an téacs comhréitigh ón Uachtaránacht mar a leagtar síos in doic. 13179/14, agus AT agus DE ag vótáil ina choinne agus ES ag staonadh ón vótáil.

5. An 23 Meán Fómhair 2014, thug Coiste na mBuanionadaithe sainordú don Uachtaránacht chun tús a chur le cruinnithe trípháirteacha le Parlaimint na hEorpa.

6. Tionóladh trí cinn de chruinnithe trípháirteacha an 10 Samhain, an 10 Nollaig agus an 18 Nollaig 2014 (2). D'fhormhuinigh Coiste na mBuanionadaithe an comhréiteach ar thángthas air an tráth sin. Ina dhiaidh sin, trí litir dar dáta an 23 Márta 2015, chuir Parlaimint na hEorpa in iúl don Chomhairle go bhformheasfadh Parlaimint na hEorpa an seasamh ón gComhairle gan leasuithe a dhéanamh, ar an dara léamh.

7. I bhfianaise an méid sin, ag an gcruinniú a bhí aici an 20 Aibreán 2015, ghlac an Chomhairle a comhaontú polaitiúil, mar a leagtar amach in doic. 7565/15.

II. CUSPÓIR

8. Leis an Rialachán seo leagtar síos leasuithe ar Rialachán (CE) Uimh. 515/97. Tá sé mar aidhm leis na leasuithe sin aghaidh a thabhairt ar na lúbanna ar lár atá sna córais atá ann cheana chun calaois custaim a bhrath, agus ar mhoilleanna ar imscrúduithe OLAF, maoirseacht ar chosaint sonraí a shruthlíniú, agus soiléiriú a thabhairt faoin bhféidearthacht infheictheacht sonraí a shrianadh mar aon leis na rialacha maidir le hinghlacthacht fianaise a bhailítear faoi chúnamh frithpháirteach.

III. ANAILÍS AR AN SEASAMH ÓN gCOMHAIRLE AR AN gCÉAD LÉAMH

A. Faisnéis Ghinearálta

9. Thug an Chomhairle isteach roinnt leasuithe ar an togra bunaidh agus rinne sí struchtúr an téacs a mhodhnú go suntasach. Ag an am céanna, ghlac Parlaimint na hEorpa 53 leasú ar an togra ón gCoimisiún Leasaítear leis an seasamh ón gComhairle ar an gcéad léamh, dá bhrí sin, an togra bunaidh ón gCoimisiún trí athdhréachtú páirteach a dhéanamh air, ar bhonn an chomhaontaithe ar thángthas air le Parlaimint na hEorpa.

B. Príomh-shaincheisteanna beartais

10. Sainmhínithe

Leasaíodh an sainmhíniú ar “reachtaíocht chustaim” i gcomhréir le Rialachán (AE) Uimh. 952/2013 agus cuireadh isteach na sainmhínithe ar “críoch chustaim an Aontais” agus “iompróirí”.

11. Fianaise inghlactha

Shoiléirigh an Chomhairle na rialacha maidir le hinghlacthacht fianaise in imeachtaí riaracháin agus breithiúnacha.

12. Eolairí

Rinneadh cuspóir, ábhar agus úsáid na n-eolairí a bhunófar faoin Rialachán seo a shoiléiriú. Rinne an Chomhairle foráil go mba cheart go mbeadh an leibhéal céanna rochtana ag na Ballstáit ar an Eolaire de Theachtaireachtaí Stádais Coimeádán (“TSC”) agus atá ag an gCoimisiún agus go mba cheart go ndéanfadh iompróirí sonraí a bhaineann le loingsithe earraí íogaire, amhail tobac agus táirgí tobac, alcól agus deochanna alcólacha agus táirgí fuinnimh a onnmhairiú, a thuairisciú san eolaire TSCanna. Rinneadh an deis chun sonraí roghnaithe a aistriú ón “eolaire maidir le hallmhairiú, le honnmhairiú agus le hidirthuras” chuig eagraíochtaí idirnáisiúnta nó chuig gníomhaireachtaí an Aontais Eorpaigh, a tharraingt siar.

13. Gluaiseachtaí coimeádán ó thríú tír go tríú tír

Rinne an Chomhairle foráil do shoiléiriú ar na rialacha a bhaineann leis na gluaiseachtaí sin de choimeádáin nár cheart a thuairisciú in Eolaire TSC.

14. Cosaint sonraí

Rinneadh tagairtí do na rialacha maidir le cosaint sonraí a shruthlíniú, i gcomhréir le Rialachán (CE) Uimh. 45/2001.

15. Doiciméid a iarrann an Coimisiún ar na Ballstáit

Shoiléirigh an Chomhairle go mba cheart do na Ballstáit doiciméid, lena dtacaítear le dearbhuithe allmhairiúcháin agus onnmhairiúcháin, a sholáthar, arna iarraidh sin don Choimisiún, agus gur cheart déileáil leis an iarraidh sin laistigh de thréimhse ceithre seachtaine.

16. Stóráil sonraí

Ba cheart sonraí a chuimsítear sa Chóras Eolais Custaim a stóráil ar feadh uastréimhse cúig bliana, agus dhá bhliain bhreise má tá údar leis sin.

17. Measúnú

D'fhoráil an Chomhairle do mheasúnú a dhéanfaidh an Coimisiún, dhá bhliain tar éis theacht i bhfeidhm an Rialacháin, ar an ngá síneadh a chur leis na sonraí onnmhairiúcháin agus leis na sonraí i ndáil le gluaiseachtaí ar an talamh agus san aer sna heolairí ábhartha.

18. Dáta cur i bhfeidhm

Socraíodh an 1 Meán Fómhair 2016 mar an dáta a dtiocfaidh an Rialachán i bhfeidhm, agus na gníomhartha tarmligthe agus na gníomhartha cur chun feidhme atá le glacadh á gcur san áireamh, mar aon leis na cúraimí ullmhúcháin a bheidh le cur i gcrích ag na Ballstáit

19. Aithrisí

Rinne an Chomhairle na haithrisí a leasú lena gcomhghaolú leis na codanna oibríochtúla modhnaithe den Rialachán agus d'fhonn ábhair áirithe imní a chuir Parlaimint na hEorpa in iúl a léiriú.

IV. CONCLÚID

Agus a Seasamh á bhunú ag an gComhairle, tá an togra ón gCoimisiún agus an seasamh ó Pharlaimint na hEorpa ar an gcéad léamh curtha san áireamh go huile agus go hiomlán ag an gComhairle.

(1) 8658/14 CODEC 1023 UD 112 AGRI 294 ENFOCUSTOMS 46 PE 250.

(2) Thug Uachtaránacht na Laitvia aghaidh ina dhiaidh sin, i mí Eanáir 2015, ar roinnt saincheisteanna teicniúla a bhí fós gan réiteach.